钦定古今图书集成/历象汇编/乾象典/第059卷 > 《紫微垣赋》汪克宽
## 钦定古今图书集成/历象汇编/乾象典/第059卷 > 《紫微垣赋》汪克宽

璧月皎兮朗明，银浦烂兮晶荧。轻飙恬兮肃清，纤云
收兮窅冥。若有客兮游木天，陟仙瀛，瞻太虚，仰圆灵。
顾谓翰林主人曰：“吾观紫微之垣，天皇之庭，高高而
在上，遥遥而莫登。愿先生搜典籍之赜隐，阐象纬之
纵横，摅藻丽之锦心，赋铿锵之金声。某也将屏息而
俟，倾耳而听。”主人曰：“唯唯。盖闻紫宫巍巍，天皇是处”，
大帝之座，尊居其所。抱以《勾陈》之六珠，佐以天极之
四辅。灿灿其后者，椒房之后妃；煜煜其前者，青宫之
储副。尚书大理，炳焕而森罗；柱史女御，辉光而旁午。
运转于百馀万里之外，在中而弗移。周回于七十二
度之间，常现而可睹。繄荣卫之昭布，俨七八之相联。
环乎皇极之居，斯谓紫宫之垣；左枢右枢，夹乎离南
之穹门；上丞下丞，摄乎坎北之重阍。上宰少宰以对
待，少尉特立而聿存；上辅少辅，炜东西之次列；上卫
少卫，分左右而屏藩。是垣也，覆以华盖之轮囷，植以
天柱之突兀；黄金为城，堑以云汉之津；白玉作京。辟
以阊阖之阙，叠银砾之层层。树白榆之历历，匪筑以
干戈；《河图》之倚杵，匪甃以五色。女娲之炼石。传舍庖
丁之密迩，内阶天府之相逼。瑶宫玉台，岧峣乎其中；
广寒清虚，映照乎其侧。故至尊之履位，代紫宫以居中，师保耿台躔之拱侍，臣邻炯郎星之列从。奎壁炫
文章之府，执法肃御史之风。由是天帝之垣，环卫太
一于高空。万国群黎，林林总总，以仰时雍之化。岂非
微星“之万一千五百二十，旋绕而无穷。若太微象明
堂之房，天市媲权衡之宗，虽皆帝座之所寓，群星之
所丛，或邻翼、轸之墟，或贯房、心之冲，曾未若紫宫环
卫于北辰之扛毂，五纬连珠之所拱向，列宿轑辐之
所会同也。”客闻而歌之曰：“我皇圣明兮握符御极，贤
才并翰兮光华赫奕。紫宸倚空兮金墉巀嶪，万国归
心兮黔黎戴德。”又歌曰：“丕图弘开兮景星耀辉，帝垣
昭晰兮中天巍巍。至和坱圠兮玉烛献奇，枢轴旋转
兮万寿无期。”歌毕，月挂觚棱，露寒秘阁。璇杓低昂，玉
绳回薄。立清寒于掖垣，仰紫微于寥廓。